รายได้รัฐบาลไตรมาสแรกยังเกินเป้า
การเก็บรายได้รัฐบาลยังเกินเป้า แม้ว่าการเก็บภาษีจะต่ำกว่าเป้า 1.43 หมื่นล้านบาท
21 ม.ค. 2558

การเก็บรายได้รัฐบาลยังเกินเป้า แม้ว่าการเก็บภาษีจะต่ำกว่าเป้า 1.43 หมื่นล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ผลการจัดเก็บรายได้รัฐบาลไตรมาสแรกของปีงบประมาณ 2558 ตั้งแต่เดือน ต.ค. – ธ.ค. 2557 จัดเก็บได้ 5.06 แสนล้านบาท สูงกว่าเป้า 5,131 ล้านบาท หรือ 1.0%  สูงกว่าช่วงเดียวกันปีที่แล้ว 0.7% เนื่องจากการนำส่งรายได้ของรัฐวิสาหกิจสูงกว่าเป้า 1.49 หมื่นล้านบาท และการจัดเก็บรายได้ของหน่วยงานอื่นสูงกว่าเป้า 8,029 ล้านบาท 
ขณะที่การจัดเก็บรายได้ของ 3 กรมจัดเก็บภาษีสังกัดกระทรวงการคลังจัดเก็บได้ต่ำกว่าเป้าหมาย 1.43 หมื่นล้านบาท หรือ 2.9% สาเหตุสำคัญมาจากภาษีเงินได้นิติบุคคลจัดเก็บได้ต่ำกว่าเป้าหมาย 1.11 หมื่นล้านบาท หรือ 11.0% เนื่องจากผลการจัดเก็บภาษีรอบครึ่งปีบัญชี (ภ.ง.ด. 51) ภาษีเงินได้หัก ณ ที่จ่ายจากการจำหน่ายกำไร (ภ.ง.ด. 54) จัดเก็บได้ต่ำกว่าประมาณการเป็นสำคัญ      นายกฤษฎา  กล่าวว่า การนำส่งรายได้ของรัฐวิสาหกิจและการจัดเก็บรายได้ของหน่วยงานอื่นที่สูงกว่าเป้าหมาย เป็นปัจจัยสนับสนุนให้การจัดเก็บรายได้รัฐบาลสุทธิในช่วงไตรมาสแรกของปีงบประมาณ 2558 สูงกว่าเป้าหมาย สำหรับในช่วงที่เหลือของปีงบประมาณ 2558 คาดว่าภาวะเศรษฐกิจที่มีแนวโน้มเติบโตดีขึ้นจะส่งผลดีต่อการจัดเก็บรายได้